b'\n_START_ARTICLE_\nKumeeni\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa kumeeni on v\xc3\xa4rit\xc3\xb6n pist\xc3\xa4v\xc3\xa4ntuoksuinen neste. Yhdiste ei liukene veteen, mutta orgaaniset liuottimet kuten bentseeni, tetrakloorimetaani, dietyylieetteri ja etanoli liuottavat sit\xc3\xa4. Kumeeni muodostaa suhteellisen helposti orgaanisia peroksideja.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nKumeenia valmistetaan alkyloimalla bentseeni\xc3\xa4 propeenilla ja reaktio voidaan suorittaa joko kaasu- tai nestefaasissa. Reaktio on tyypilt\xc3\xa4\xc3\xa4n Friedel\xe2\x80\x93Crafts-alkylointi ja sit\xc3\xa4 katalysoivat happamat katalyytit. Vuoteen 1999 asti prosessissa k\xc3\xa4ytettiin katalyyttin\xc3\xa4 p\xc3\xa4\xc3\xa4asiassa joko fosforihappoa tai alumiinikloridikomplekseja, mutta t\xc3\xa4m\xc3\xa4n j\xc3\xa4lkeen l\xc3\xa4hes kaikki kumeenia tuottavat laitokset ovat siirtyneet k\xc3\xa4ytt\xc3\xa4m\xc3\xa4\xc3\xa4n zeoliittikatalyyttej\xc3\xa4. Ensimm\xc3\xa4iset zeoliittikatalyytit tulivat k\xc3\xa4ytt\xc3\xb6\xc3\xb6n vuonna 1996. Kumeenin valmistuksen sivutuotteina voi muodostua di-isopropyylibentseenin isomeerej\xc3\xa4 ja muita polyisopropyylibentseenej\xc3\xa4, jotka voidaan muuttaa kumeeniksi reaktiolla bentseenin kanssa. Tyypillisesti kumeenin saanto on noin 97\xe2\x80\x9398\xc2\xa0%._NEWLINE_T\xc3\xa4rkein kumeenin k\xc3\xa4ytt\xc3\xb6kohde, johon menee suurin osa tuotetusta kumeenista, on fenolin ja asetonin valmistus. Kumeeni hapetetaan hapen avulla kumeenihydroperoksidiksi, joka muodostaa happok\xc3\xa4sittelyn seurauksena asetonia ja fenolia. Pelkist\xc3\xa4m\xc3\xa4ll\xc3\xa4 vedyll\xc3\xa4 yhdisteest\xc3\xa4 saadaan liuottimena k\xc3\xa4ytett\xc3\xa4v\xc3\xa4\xc3\xa4 isopropyylisykloheksaania. Kumeenista voidaan valmistaa my\xc3\xb6s metyylistyreeni\xc3\xa4 ja di-isopropyylibentseenej\xc3\xa4. Kumeeni liuottaa hyvin rasvoja ja hartseja ja sit\xc3\xa4 voidaan k\xc3\xa4ytt\xc3\xa4\xc3\xa4 niiden liuottamiseen bentseenin sijasta. Kumeenia k\xc3\xa4ytet\xc3\xa4\xc3\xa4n my\xc3\xb6s ohentimena maaleissa ja lakoissa ja lis\xc3\xa4aineena lentopetrolin joukossa. Aikaisemmin sit\xc3\xa4 on lis\xc3\xa4tty my\xc3\xb6s autojen polttoaineisiin.'